钦定古今图书集成/方舆汇编/边裔典/第028卷 > 唐
## 钦定古今图书集成/方舆汇编/边裔典/第028卷 > 唐

### 高祖武德四年新罗遣使入朝

按《唐书高祖本纪》不载　按《新罗传》：“新罗，弁韩苗裔
也。居汉乐浪，地横千里，纵三千里。东距长人，东南日
本，西百济，南濒海，北高丽。而王居金城，环八里，卫兵
三千人。谓城为侵牟罗邑”，在内曰啄评，外曰邑勒，有
啄评六邑，勒五十二。朝服尚白，好祠山神。八月望日
大宴，赉官吏射。其建官以亲属为上。其族名第一骨、
第二骨，以自别兄弟女，姑、姨、从姊妹，皆聘为妻。王族
为第一骨，妻亦其族，生子皆为第一骨，不娶第二骨，
女虽娶，常为妾媵。官有宰相、侍中、司农卿、太府令，凡
十有七等。第二骨得为之事，必与众议，号“和白”，一人
异则罢。宰相家不绝禄。奴僮三千人，甲、兵、牛、马、猪称
之。畜牧海中山，须食乃射息。谷米于人，偿不满，庸为
奴婢。王姓金，贵人姓朴，民无氏，有名。食用柳杯若铜、
瓦。元日相庆，是日拜日月神。男子褐裤，妇长襦，见人
必跪，以手据地为恭。不粉黛，率美发以缭首，以珠彩
饰之。男子剪发鬻，冒以黑巾。市皆妇女贸贩。冬则作
灶堂中，夏以食置冰上。畜无羊，少驴，骡多马。马虽高
大，不善行。长人者，人类长三丈，锯牙钩爪，黑毛覆身，
不火食，噬禽兽，或搏人以食，得妇人以治衣服。其国
连山数十里，有峡，固以铁阖，号关门，《新罗》常屯弩士
数千守之。初，《百济》伐高丽，来请救，悉兵往破之，自是
相攻不置。后获百济王，杀之，滋结怨。武德四年，王《真
平》遣使者入朝，高祖诏通直散骑侍郎庾文素持节
答赉。

按《朝鲜史略》，新罗王遣舒元等率兵攻高句丽娘臂
城，今清州，丽兵逆击罗兵，兵失利。舒元子庾信为中
幢幢主，谓其父曰：“庾信平生以忠信自期，临战不可
不勇。”乃跨马突阵，斩其将，提首而来。诸军因奋击，城
遂陷。舒元首露，王后裔也。潜通肃讫宗女万明，后为
万努郡守，欲与偕往，讫宗不许，囚万明别室。忽震屋
门，守者惊乱，万明逃出随之。任舒元尝于庚辰夜梦
荧惑镇二星降于己，万明亦梦童子衣金甲，乘云入
堂，寻有娠，二十月而生庾信，背有七星文。舒元曰：“‘庚
辰夜有吉梦，得此儿，宜以为名。”然《礼》不以日月为名，
今“庚’与庾字相似，辰与信声相近，况古人有名庾信
者”，遂名焉。庾信见丽济靺鞨侵轶国疆，慨然有前平
之志，独入中岳石窖，告天誓之。有老人来授秘诀，又
携宝剑入咽薄山告天。夜有虚角一星，光芒下垂，剑
若摇动然。新罗上舍人《实弓》刚直，为下舍人珍堤所
谗谪冷林或谓曰：“何不自辨？”实弓曰：“昔屈原孤位而
见摈黜，李斯尽忠而被极刑。佞臣惑主，忠士被斥，何
足怪乎？”遂不言而往。

武德七年。拜新罗真平王柱国。封乐浪郡王。新罗王
按《唐书高祖本纪》。不载　按《新罗》本传云云。

武德九年《新罗》遣使朝贡。

按：《唐书》本纪、列传俱不载。　按《册府元龟》云云。

### 太宗贞观五年新罗献女乐遣归之是岁真平王死女善德立

按《唐书太宗本纪》，不载。　按《新罗传》：贞观五年，献女
乐二。太宗曰：“比林邑献鹦鹉，言思乡丐还，况人乎？”付
使者归之。是岁，真平死，无子，立女善德为王，大臣乙
祭柄国。诏赠真平左光禄大夫，赙物段二百。　按《朱
子奢传》，贞观初，高丽、百济同伐新罗，连年兵不解，新
罗告急，帝假子奢员外散骑侍郎，持节谕旨，平三国
之憾。子奢有仪观，夷人尊畏之。二国上书谢罪，赠遗
甚厚。初，子奢行，帝戒曰：“海夷重学，卿为讲大谊，然勿
入其币，还当以中书舍人处卿。”子奢唯唯。至其国，为
发《春秋》题，纳其美女。帝责违旨，而犹爱其才。以散官直国子学，累转谏议大夫。

按《旧唐书新罗传》：“贞观五年，新罗王遣使献女乐，二
人皆鬒发美色。太宗曰：‘朕闻声色之娱，不如好德。且
山川阻远，怀土可知。近日林邑献白鹦鹉，尚解思乡，
诉情还国。鸟犹如此，况人情乎！但愍其远来，必思亲
戚，宜付使者，听遣还家’。”

贞观九年。新罗真平王薨。遣使册善德袭父封
按《唐书太宗本纪》。不载　按《新罗传》。贞观九年。遣使
册善德。袭父封。国人号圣祖皇姑。

按《朝鲜史略》，新罗真平王薨，在位五十四年，无子，国
人立王女德曼，唐太宗亦遣使加册命，是为善德女
主，改元仁平。德曼宽仁明敏，唐帝赐牡丹花图并花
子，德曼曰：“此花绝艳而无蜂蝶，是必无香种。”其子果
如其言。新罗烈女薛氏，破镜相誓。初，父阳秋衰病，不
堪戍，薛氏自以妇人不得代，常愤郁。有嘉实者愿代，
父许之。薛破镜为信，待戍还成礼。时国乱，代者不至，
嘉实六年不还。父欲改婚，薛不从，将逃。嘉实忽到，以
破镜验之，遂为夫妇。

贞观十七年。《新罗》遣使乞师。

按《唐书太宗本纪》不载。　按《新罗传》：“十七年，新罗为
高丽、百济所攻，使者来乞师。会帝亲伐高丽，诏率兵
以披虏势。善德使兵五万入高丽南鄙，拔水口城以
闻。”

按《册府元龟》：贞观十七年九月，新罗遣使言：“高丽、百
济侵陵臣国，累遭攻袭数十城，两国连兵，期之必取，
将以今兹九月大举，臣社稷必不获全。谨遣陪臣归
命大国，愿乞偏师以存救援。”帝谓使人曰：“我实哀尔
为二国所侵，所以频遣使人和尔三国。高丽、百济旋
踵翻悔，意在吞灭，分尔土宇。尔国设何奇谋以免颠”
越？使人曰：“臣王事穷计尽，惟告急大国，冀以全之。”帝
曰：“我少发边兵，总契丹靺鞨，直入辽东，尔国自解，可
缓尔一年之围，此后知无继兵，还肆侵侮，然四国俱
扰，于尔未安，此为一策，我又能给尔数”〈阙〉“朱袍丹帜，
二国兵至，建而陈之，彼见者以为我兵必皆奔走，此
为二策。《百济》国负海之险，不修兵械，男女纷杂，好相
宴聚。我以数十百船，载以甲卒，衔枚汎海，直袭其地，
此为三策。尔国以妇人为主，为邻国轻侮，失主延寇
靡岁休宁。我遣一宗枝以为尔国主，而自不可独往，
当遣兵营护，待尔国安，任尔自守，此为四策，尔宜思
之，将从何事？”使人但唯而无对。帝难其庸鄙，非乞师
告急之才也。于是遣司农丞相里《元奖》赍玺书赐《高
丽》曰：“《新罗》委命国家，朝贡不阙，尔与《百济》，宜即戢兵。
若更攻之，明年当出师击尔国矣。”

按《朝鲜史略》，百济既取新罗国西狝猴等四十城，又
与高句丽谋，欲取党项城，绝朝唐之路。罗主告急于
唐，百济将军允忠陷新罗大耶城，即今陕川都督金
品释杀妻子自刎。舍知竹，竹闭城门拒之。舍知龙石
劝竹竹降，以图后效。竹竹曰：“吾父名我以竹竹者，使
我岁寒不凋，可折而不可屈，岂可畏死生降乎？”遂力
战，城陷，与龙石同死。王遣伊餐金《春秋》乞师于《高句
丽》，欲报之。品释妻，乃《春秋》女，以故愤然有灭《百济》之
志，与金庾信啮指誓归，期至丽国请师。丽王曰：“麻岘、
竹岭，本我国地，地若还，兵可出。”《春秋》抗辞以对，王怒
囚之。春秋以青布赂宠臣先道解，道解喻《春秋》以龟
兔之说曰：“俗云东海龙女病甚，欲得”兔肝。有一龟语
龙王曰：“吾能得之。”遂登陆见兔，极言海岛安居之乐。
因负兔行岘三里，乃言其故。兔曰：“吾神明之后，能出
五脏，洗而纳之。日者少觉心烦，遂出肝洗之，暂置岩
石之底而来。若归取肝，汝得所求，吾虽无肝尚活，岂
不两相宜哉。”龟信之，乃还。才上岸，免脱入草中。《春秋》
悟，移书于王曰：“臣得归，二岭可还。”王信之，厚礼归之。
贞观二十一年，《新罗》女王《善德》卒，妹《真德》立。

按《唐书太宗本纪》。不载　按《新罗传》。“贞观二十一年。
善德死。赠光禄大夫。而妺真德袭王。明年遣子文王
弟伊赞子春秋来朝。拜文王左武卫将军。春秋特进。
因请改章服。从中国制。内出珍服赐之。又诣国学观
释奠讲论。帝赐所制《晋书》。”辞归。敕三品以上郊饯
按《朝鲜史略》。新罗大臣毗昙廉宗等欲废主举兵。屯
于明活城，王师营于月城，《金春秋》督将卒夺击之，毗
昙等败，伏诛。《新罗》主《德曼》薨，在位十六年。主有《知几》
三事见画花、知无香、闻蛙、知兵。宫西玉门池虾蟆大
集，主谓左右曰：“虾蟆怒目，兵上之象。尝闻西南有玉
门谷，意有邻兵至其地乎？”命阏川往搜之，果有《百济》
兵至谷，掩击尽杀之，预言死期。又作瞻星台。及薨《真
德》主胜曼真平王弟《国饭女》立。〈贞观二十一年〉唐太宗复伐
《高句丽》，以牛进达、徐世𪟝为将，攻南苏、《石城》等，拔之。
《百济》将军《义直》围《新罗》、茂山、甘勿、《洞岑》三城，金《庾信》
帅兵拒之，苦战力竭。军有《丕宁子》者，锐意力战，庾信
谓曰：“今日事急矣，非子谁能奋励出奇，以激众心乎？”
丕宁子横槊突阵，杀数人而死。其子《举真》曰：“见父之

直仅以身免。《新罗》王遣金庾信伐《百济》，大破之，佐平
仲常言于王，乃椟还品，释夫妻之骨。新罗王遣伊餐
金春秋及其子文汪如唐太宗，见《春秋》仪表英伟，厚
待之，乃许诣国学观释奠及讲论《春秋》。因请天兵伐
百济。乃敕苏定方帅师征《百济》，《春秋》又请改章服，从
华制，留文汪以备宿卫。《春秋》还至海上，遇《高句丽》逻
兵，从者温君解高冠大衣，坐于船上，逻兵以为《春秋》，
杀之，《春秋》乘小船得免。〈按唐书新罗传文汪作文王〉

### 高宗永徽元年新罗遣使入朝

按《唐书高宗本纪》，不载。　按《新罗本传》：“永徽元年，攻
百济，破之。遣春秋子法敏入朝。真德织锦为颂以献
曰：‘巨唐开洪业，巍巍皇猷昌。止戈成大定，兴文继百
王。统天崇雨施，治物体含章。深仁谐日月，抚运迈时
康。旛旗既赫赫，钲鼓何锽锽。外夷违命者，剪覆被天
殃。淳风凝幽显，遐迩竞呈祥。四时和玉烛，七燿巡万
方’。”维岳降宰辅，维帝任忠良。三五成一德，昭我唐家
光。帝美其意，擢法敏，大府卿。

按《朝鲜史略》，“新罗主遣金法敏，春秋子，如唐高宗告
破百济，百济将殷相攻陷新罗七城，金庾信击破之，
斩殷相主。又自制《太平颂》，织锦为纹以献。又遣波宝
餐金仁问，春秋第二子，如唐宿卫。仁问幼而就学，博
览群书，兼涉庄老浮屠之说。工隶书，善射御，晓音律，
识量宏远，时年二十三。”

永徽四年新罗遣使献金总布。

按《唐书》本纪本传俱不载。　按《册府元龟》云云。
永徽五年真德死。遣使吊祭。以金春秋为新罗王
按《唐书高宗本纪》不载　按《新罗传》。“永徽五年真德
死，帝为举哀。赠开府仪同三司，赐彩段三百。命太常
丞张文收持节吊祭。以春秋袭王。”

按《册府元龟》：“永徽五年，新罗女主金真德卒，以其弟
国祖金春秋为新罗王，继真德之位，仍拜开府仪同
三司，封乐浪郡王，遣使持节备礼册命。”

按《朝鲜史略》，新罗主胜曼薨，在位八年，初改元太和
后行永徽年号，始受百官朝贺。及薨，群臣立金春秋
为王。永徽五年，春秋真智王后孙，龙春子。唐遣使备
礼册王，诏书有难解处，有名牛头者能解之，王曰：“见
卿头骨，可称强首。”强首姓任，忠州人。使制谢表，文工
而意尽，王奇之。初，其母梦见人有角者，有娠，及生，首
角而黡。既壮，知读书，通晓义理，不学佛而学儒。尝娶
冶家女，父令改娶，终不听。

### 显庆五年左武卫大将军苏定方为神兵道行军大总管新罗王金春秋为嵎夷道行军总管率三将军及新罗兵以伐百济十一月俘百济王以献

按《唐书高宗本纪》云云。　按《新罗传》。显庆五年。百济
高丽、靺鞨共伐取其三十城。使者来请救。帝命苏定
方讨之。以春秋为嵎夷道行军总管。遂平百济
按《朝鲜史略》。新罗金庾信攻百济刀比川城。克之。先
是级餐未柙。被虏于百济。在佐平任子家。后逃归。庾
信知其可用。令反间于任子。曰：“两国存亡。未可先知。
若子国亡，则子依于我；我国亡，则我依于子。”任子曰：
“子言已悉，可归报庾信。”未柙，还言百济事甚悉，于是
并吞之谋益急。《新罗》王以金《歆运》王婿《柰勿王》八世
孙，为郎幢大监，出屯《百济》阳山下。《济》人乘夜来袭，《罗》
军惊骇，歆运横马握槊以待。大舍诠知曰：“贼起暗中，
虽死，人无识者。”歆运曰：“既以身许国，知与不知，一也。”
遂突阵杀数人而死。大监《秽破》、小监《狄得》亦相与战
死。步骑幢主宝用那闻《歆运》死，曰：“彼骨贵势荣，犹不
爱死，况予生而无益。”遂赴敌死。王闻而伤悼，各赠官。
时人作《阳山歌》以伤之。又有沙梁人夫果骤徒，兄弟
亦死于战。新罗创汉山州壮义寺。罗王欲伐《百济》，请
兵于唐，不报。忧形于色，若有长春罢郎者曰：“皇帝已
命苏定方等领兵。将以明年五月伐《百济》。”因忽不见。
王异之。创寺以资冥福。长春罢郎尝战死百济者也。

### 龙朔元年新罗王春秋死法敏袭王

按《唐书高宗本纪》不载。　按《新罗本传》，“龙朔元年春
秋死，法敏袭王，以其国为鸡林州大都督府，授法敏
都督。”

按《朝鲜史略》，“新罗王金春秋薨，在位八年，子文武王
立。”〈唐龙朔元年〉上谥曰武烈，庙号太宗。太宗统一三韩，时
和岁丰，京城匹布直租五十硕。民谓圣代，后曰文明，
即《金》庾信之妹。初，后姊宝姬梦登西兄山顶坐，旋流
遍国内。觉与后言，后戏曰：“愿买兄梦。”因与锦裙为值。
后《武烈》纳以为后。《耽罗国》主，徒冬音律。〈国主名〉来朝。《新
罗》初，《高厚》《高清》等渡海，泊《耽津》来朝。《新罗》时，客星见
南方，太史奏异国人来朝之象也。王嘉其来朝，称长
子曰“星主”，其以动星象也。国号“耽罗”以来，时初泊耽
津故也。《唐》以《新罗》为《鸡林州》大都督府，以《新罗》王为
大都督，是为《文武王》。讳《法敏》，《太宗》《武烈王》长子，母《文
明王》后《庾信》之妹，故《高句丽》大兄《剑牟岑》收合残民，
迎致前王臧之庶子《安胜》于汉城，为王请附。王遣问为《高句丽》王后，封《报德王》，妻以外妹。彗星七出北方，
唐总管《薛仁贵》遣僧《琳润》致书于王，责其异图。王报
书历陈唐时忠勤，明其不反。唐兵不信，进攻《平壤》，我
军大败，大监阿《珍含》死之。王遣级餐《原川》等上表乞
罪，太大舒《发翰》，古无是官。王以庾信功大，特设是官。
《金》庾信卒，年七十九。王震悼，赠赙甚厚，命有司立碑
纪功。初，《庾信》疾革，王亲临存问，王泣曰：“脱有不讳，柰
人民社稷何？”对曰：“今有三韩为一家，百姓无二心，可
谓小康。然自古继体之君，鲜克有终，甚可惧也。愿亲
君子，远小人，使朝廷和于上，民物安于下，则臣死且
无憾矣。”妻金氏，太宗王女，有子五人，次子元述，尝获
罪出亡。《平壤》之战，元述军败欲死，其仆淡陵止之，乃
不死。庾信以负家训白王，欲斩元述，元述惭惧，遁于
野。闻庾信卒，求见母，母曰：“尔既不得为子于先君，吾
焉得为尔母乎？”遂不见。元述叹曰：“为淡陵所误，乃至
于此！”遂入太白山。后唐兵来攻《买苏州城》，元述欲雪
前耻，赴敌力战有功，以不容于父母，不仕，终其身。后
庾信妻金氏为尼，《圣德王》封为夫人，岁赐租一千石，
改用新历。奈麻德福入唐学历术，而还用其法。

### 上元元年二月壬午刘仁轨为鸡林道行军大总管以伐新罗

按《唐书高宗本纪》云云。　按《新罗本传》：“咸亨五年，纳
高丽叛众，略百济地，守之。帝怒，诏削官爵。以其弟右
骁卫员外大将军临海郡公仁问为新罗王，自京师
归国。诏刘仁轨为鸡林道大总管，卫尉卿李弼右领
军大将军，谨行副之，发兵穷讨。”

按《朝鲜史略》，“唐削王爵，遣刘仁轨来讨。王纳高句丽
叛众，又据百济故地。帝大怒，削王爵，以王弟仁问为
鸡林州大都督，发兵讨之。王遣使谢罪，献方物。帝赦
之，复王官爵。仁问至中道还入唐阿餐。薛秀真献《六
阵兵法》，颁百司及州郡铜印。”

上元二年二月。刘仁轨及新罗战于七重城。败之
按《唐书高宗本纪》云云。　按《新罗本传》。上元二年二
月。仁轨破其众于七重城。以靺鞨兵浮海略南境。斩
获甚众。诏李谨行为安东镇抚大使。屯买肖城。三战
虏皆北。法敏遣使入朝谢罪。贡篚相望。仁问乃还辞
王诏复法敏官爵。然多取百济地。遂抵高丽南境矣。
置尚良、康、熊、全、武、汉、朔、溟九州。州有都督，统郡十或
二十。郡有太守，县有小守。

按《朝鲜史略》，靺鞨寇阿达城，城主素那死之。素那，白
城郡蛇山人。其父沈那，膂力过人，百济人指为飞将。
素那雄豪有父风，王遣素那于阿达城，俾御北鄙。靺
鞨猝入城，素那奋力大呼突击，矢集其身如猬，遂死。
人有吊者，妻哭曰：“亡人常曰：大丈夫固当死于王事，
今死其志也。”王闻之流涕。

### 开耀元年新罗王法敏死子政明袭位

按《唐书高宗本纪》。不载　按《新罗本传》。“开耀元年。法
敏死。子政明袭王。遣使者朝。丐唐礼及它文辞。武后
赐吉凶礼并文辞五十篇。”

按《朝鲜史略》，“新罗王以僧信惠义安为政，官大书省，
又命僧仪相创建浮石寺于大白山。”寺在荣州，王在
位二十年薨。谥曰“文武太子政明立。”王姿表英特，聪
明多智略。始一三韩，克成前志。然纳高丽叛众，据百
济故地，得罪于唐，几不自保。又从西教。遗诏烧葬神
文。王讳政明，字日炤，文武王长子，母慈义后。王立国
学，纳《金钦运》女为妃。《报德王安胜》族子《大文》据《金马
渚》，谋复故国，王遣将讨平之，以其地为《金马郡》。是战
也，柰马骤福之子弟监逼实将行，语其妻曰：“二兄，夫
果骤徒，既死王事，吾何畏死苟存。”及战，独出奋击数
十人而死，又级餐盘屈之子步骑监令引，尝以名节
自许，及至《椴岑城》，贼将结阵待之，诸将皆引退，令引，
独曰：“临阵无勇，《礼经》所诫”，遂赴敌力斗死。罗俗以进
死为荣，退死为辱。死于王事者，曰“贵山”、曰“帚项”、曰赞
德父子，曰“奚论”、曰“讷催”、曰“东所”、曰“竹竹”、曰“丕宁子父
子”，曰“金钦运”、曰“秽破”、曰“狄得”、曰“宝用那”、曰“盘屈”、曰“官
昌”、曰“匹夫”、曰“阿珍含”、曰“素那”、曰“金令撤”、曰“逼实”、曰“骤
徒”、曰“夫果”、曰“脱起”、曰仙白，曰悉毛，此其章章者也。《百
济》之亡，只有《阶伯》。《高丽》之亡，无一死节者也，安能敌
新罗哉？至于《新罗》之亡，效节不屈者，王子一人而已。
置州郡于《百济》旧地，赐文武官僚田有差。王置《燕居》，
引《薛聪》曰：“子有异闻，为我陈之。”聪乃设《花王》《蔷薇》《白
头翁》之说以讽之。其略曰：“昔花王之始来也，有一佳
人名”曰蔷薇，朱颜玉齿，鲜妆靓服，愿荐枕香帷。又有
一丈夫，名曰白头翁，布衣革带，白发持杖，伛偻而来，
曰：“不识王有意乎？”王曰：“丈夫之言，亦有道理，而佳人
难得，如之何？”丈夫曰：“凡为君者，莫不亲近老成而兴，
昵比妖艳而亡。然而妖艳易合，老成难亲。是以夏姬
亡陈，西施灭吴，孟轲不遇以终身，冯唐即潜而皓首，
自古如此，吾其柰何？”王谢曰：“吾过矣。”王乃请书之以
为戒。聪字聪智。父元晓，为沙门，淹该佛书，既而反本，
自号小生居士。娶瑶石宫寡夫人，生聪。聪生而明锐既长博学，能以方言解《九经义》训导后生。又善属文。
沙餐任强首卒，强首始以文辞显，用请唐兵平丽济
之。时其往复之辞皆出其手。《文武王》以其功，特授沙
餐。及卒，其妻乏食，欲还乡里，王赐租，辞曰：“夫在之时，
受国恩多矣，今纵未亡，岂敢再辱厚赐。”不受而去。

### 中宗嗣圣十年〈即太后长寿二年〉新罗王金政明死遣使祭吊册其子理洪为新罗王

按《唐书武后本纪》，不载。　按《册府元龟》，“长寿二年，新
罗王金政明卒，为之举哀，遣使吊祭，册其子理洪为
新罗王，仍令袭父辅国大将军，行左豹韬卫大将军
鸡林州都督。”

按《朝鲜史略》，王在位十一年薨，太子理洪立。“孝昭王
讳理洪，神文王子，母神穆王后金氏。唐嗣圣九年，金
仁问卒于唐。仁问七入唐宿卫，凡二十二年。”

嗣圣十九年。〈即太后长安二年〉新罗王金理洪卒。弟兴光立
按《唐书武后本纪》。不载　按《册府元龟》。长安二年。新
罗王金理洪卒。则天遣使立其弟兴光为新罗王。仍
袭兄将军都督之号。

按《朝鲜史略》，王在位十年薨。王无嗣，立王弟隆基为
“圣德王。”〈按唐书王名兴光此名隆基盖犯元宗讳故唐改之或入贡表文自改之也〉王亲
制《百官箴》示群臣。改详文司为通文博士，掌词命。又
始造刻漏，置刻漏典博士。又置典祀、典属礼部太监。
守忠回自唐上文宣王十哲七十弟子画像，置太学。

### 元宗开元十一年新罗遣使朝献又遣子弟入太学按唐书元宗本纪不载 按新罗本传开元中数入朝献果下马朝霞䌷鱼牙䌷海豹皮又献二女帝曰

“女皆王姑姊妹，违本俗，别所亲，朕不忍留，原赐还之。”
又遣子弟入太学学经术。帝间赐兴光瑞文锦、五色
罗、紫绣纹袍、金银精器，兴光亦上异狗马、黄金诸物。
按《册府元龟》，开元十一年四月，新罗王金兴光遣使
献果下马一匹及牛黄、人参、头发、朝霞䌷鱼牙䌷、镂
鹰铃、海豹皮、金银等。兴光上言曰：“臣乡居海曲，地处”
遐陬。元无泉客之珍，本乏宾人之货。敢将方产之物，
尘黩天官；驽蹇之才，滓秽龙厩。窃方燕豕，敢类楚鸡。
深觉䩄颜，弥增战汗。

开元十二年。贺正使《金武勋》还新罗。

按《唐书》、本纪、列传俱不载。　按《册府元龟》，开元十二
年，新罗贺正使金武勋还蕃，帝降书谓新罗王金兴
光曰：“卿每承正朔，朝贡阙廷，言念所怀，深可嘉尚。又
得所进杂物等，逾越沧波，跋涉草莽，物既精丽，深表
卿心。今赐卿锦袍金带及彩素共二千匹，以答诚献，
至宜领之。”

开元十八年。新罗遣使来贡。

按：《唐书》本纪、列传俱不载。　按《册府元龟》，“开元十八
年，新罗王金兴光遣侄志蒲献小马五匹，狗一头，金
二千两，头发八十两，海豹皮十张。乃授志蒲太仆卿、
员外置同正员，绢一百匹、紫袍、银钿带、鱼袋，留宿卫。
开元十九年，新罗使金志良来贺正。”

按：《唐书》、本纪、列传俱不载。　按《册府元龟》，开元十九
年，新罗遣其臣金志良来贺，正授太仆少卿、员外置，
赐帛六十匹，放还蕃降。书与新罗金兴光曰：“所进牛
黄及金银等物，省表具知。卿二明庆祚，三韩善邻，时
称仁义之乡，代著勋贤之业。文章礼乐，闻君子之风；
纳款输忠，效勤王之节。固蕃维之镇卫，谅中外之仪
表，岂殊方悍俗，可同年而语耶？加以慕义克勤，述职
愈谨。梯山航海，无倦于阻修；献币贡琛，有常于岁序。
守我王度，垂诸国章，乃眷恳诚，深可嘉尚。朕每晨兴
伫念，宵衣待贤，想见其人，以光启沃，俟卿觏止，允副
所怀。”今使至，知婴疾苦，不遂祗命，言念遐阔，用增忧
劳。时候暄和，想痊复也。今赐卿彩绫五“百匹，帛二千
五百匹，宜即领取。”

开元二十一年。新罗遣使来谢。

按《唐书》、本纪、列传俱不载。　按《册府元龟》，开元二十
一年十二月乙未，新罗王兴光遣侄志廉来朝，谢恩
也。初，帝赐兴光白鹦鹉雄雌各一只，及紫罗绣袍、金
银钿器，瑞文锦五色彩罗共三百馀段。兴光表曰：“伏
惟陛下，执象开元，圣文神武，应千龄之昌运，致万物
之嘉祥。风云所通，咸承至德；日月所照，共被深仁。臣
地隔蓬壸，天慈洽远，乡暌华夏，睿泽覃幽。伏睹琼文，
跪披玉匣，含九霄之雨露，带五彩之鹓鸾。辨惠灵禽，
素苍两妙，或称长安之乐，或传圣主之恩。罗锦彩章，
金银宝钿，见之者烂目，闻之者惊心。原其献款之功，
实由先祖；锡此非常之宠，延及末孙。微效若尘，重恩
如岳，循涯揣分，何以上酬！”诏飨志廉内殿。赐以束帛。
开元二十二年。新罗遣使来贺正。

按：《唐书》、本纪、列传俱不载。　按《册府元龟》，开元二十
二年正月壬子，新罗王兴光、大臣金端竭丹来贺正，
帝于内殿宴之，授卫尉少卿员外，赐绯襕袍、平漫银
带及绢六十匹，放还蕃。又是年，新罗王兴光从弟左
领军卫员外将军忠信上表曰：“臣所奉进止，令臣执
节本国，发兵马讨除靺鞨，有事续奏者。臣自奉圣旨誓将致命。当此之时，为替人《金孝方》身亡，便留臣宿
卫。臣本国王以臣久侍天庭，遣从侄志廉代臣，今已
到讫，臣即合还。”每思前所奉进止，无忘夙夜。陛下先
有制，加本国王兴光宁海军大使，锡之旌节，以讨凶
残。皇威载临，虽远犹近，君则有命，臣敢不祗？蠢尔夷
俘，计亦悔祸。然除恶务本，布宪惟新，故“出师义贵乎
三申，纵敌遗患于数代。伏望陛下因臣还国，以副使
假臣尽将，天旨，再宣殊裔。岂惟斯怒益振，固亦武夫
作气。必倾其巢穴，静此荒隅。遂夷臣之小诚，为国家
之大利。臣等复乘桴沧海，献捷丹围，效毛发之功，答
雨露之施，臣所望也。伏惟陛下图之。”帝许焉。

开元二十四年。新罗遣使贺献。

按：《唐书》、本纪、列传俱不载。　按《册府元龟》，开元二十
四年，新罗王金兴光遣使贺献表曰：“伏奉恩敕，𬇙江
以南，宜令新罗安置。臣生居海裔，沐化圣朝，虽丹素
为心，而功无可效，忠正为事，而劳不足赏。陛下降雨
露之恩，发日月之诏，锡臣土境，广臣邑居，遂使垦辟
有期，农桑得所。臣奉丝纶之旨，荷荣宠之深，粉骨糜
身”，无由上答。

开元二十五年，兴光死，遣使吊祭。子承庆袭位
按《唐书元宗本纪》不载　按《新罗本传》：初渤海靺鞨
掠登州，兴光击走之。帝进兴光宁海军大使，使攻靺。
鞨二十五年死。帝尤悼之。赠太子太保。命邢璹以鸿
胪少卿吊祭。子承庆袭王。诏璹曰：“新罗号君子国，知
《诗》《书》。以卿惇儒，故持节往，宜演经谊，使知大国之盛。”
又以国人善棋诏率府兵曹参军《杨季鹰》为“副。”“国”“高”
“弈”皆出其下。于是厚遗使者金宝。俄册其妻《朴》为妃。
《承庆》死诏使者临吊。以其弟《宪英》嗣王。〈按史略及元龟宪英之立

在天宝二年。《传》连叙，乃失其年也。

按《朝鲜史略》，圣德王在位三十五年薨。王教百官进
言，屡遣使如唐输款，巡问高年，给租赈民。谥曰“圣德。”
太子承庆立。圣德王第二子母昭德王后孝成王讳
承庆。〈唐开元二十六年〉唐元宗遣赞善大夫邢璹吊祭前王。
初，帝谓璹曰：“新罗号为君子国，颇知书记，宜演经义，
使知大国儒教之盛。”又以国人善碁，诏以参军杨季
鹰为副。璹到国，献《道德经》，王以伊餐信忠为中侍。初，
王在潜邸，尝与信忠围碁于柏下，谓不相负有如此
柏。未几即位，录功臣而遗信忠，信忠作歌贴柏，柏忽
枯。王怪，使审之，得歌大惊，召赐爵，柏乃苏。

### 天宝二年新罗王金承庆死以其弟宪英嗣王

按《唐书本纪》列传不载。　按《册府元龟》：“天宝二载正
月，新罗王金承庆卒，弟宪英袭位。制曰：‘故开府仪同
三司、使持节大都督鸡林州诸军事兼持节宁海军
使新罗王金承庆弟宪英，奕叶怀仁，率心尝礼。大贤
风教条理，尤明中夏轨仪，衣冠素袭。驰海琛而遣使，
准云吕而通朝。代为纯臣，累效忠节。顷者兄承土宇，
没而绝嗣；弟膺继及，抑惟常经。是用宾怀，优以册命。
宜因旧业，俾承蕃长之名；仍加殊礼，载锡汉官之号。
可袭兄新罗国王开府仪同三司使持节大都督鸡
林州诸军事兼充持节宁海军使’。”

按《朝鲜史略》：“六年，王薨，无嗣，弟宪英立。以遗命烧柩
于法流寺散骨。”东海景德王讳宪英。〈唐天宝二年〉以伊餐
金思仁为上大等。思仁以灾异屡见。上疏极论时政
得失。旌孝子向德门。号“其地孝家里。”向德。父母饥病
滨死。刲髀肉食之。又母发痈吮之。改执事省中侍为
侍中。置国学诸业博士助教。幸太学。命博士讲《尚书》。
天宝五载。新罗王金宪英遣使贺正。兼献方物
按《唐书》本纪列传俱不载。　按《册府元龟》云云。
天宝十载，元宗在蜀。新罗王遣使溯江至成都。朝正
月。

按《唐书元宗本纪》不载，　按《新罗本传》云云。

按《朝鲜史略》，“遣使朝帝于蜀。时元宗避禄山乱幸蜀，
使沂江，至成都，帝亲制十韵诗，手扎赐王。王始置九
州，分统郡县。”〈前此分十道〉改郡县名，以《沙伐州》为《尚州》，《歃
良州》为良州，《箐州》为《康州》，《汉山州》为《汉州》，《首若州》为
《朔州》，《西州》为《溟州》，《熊川州》为《熊州》，《完山州》为《全州》，《武
珍州》为《武州》。又改官号，大雷电，震佛寺十六所，又震
真平王陵。始置贞察一员，纠正百官。大祭麻《李纯》弃
官为僧，累征不至，创“断俗寺”居之。闻王好乐，诣宫门
极谏。王为之停乐，引至正室。论说数日。

### 代宗大历元年新罗王宪英死子干运立遣使入朝待命〈按朝鲜史略作永泰元年〉

按《唐书代宗本纪》，不载。　按《新罗传》：大历初，宪英死，
子干运立。甫丱遣金隐居，入朝待命。诏仓部郎中归
崇敬往吊，监察御史陆珽、顾愔为副，册授之，并母金
为太妃。会其宰相争权相攻，国乱三岁乃定，于是岁
朝献。　按《归崇敬传》：大历初，授仓部郎中，充吊祭册
立新罗使。海道风涛，舟几坏，众惊，谋以单舸载而免，
答曰：“今共舟数十百人，我何忍独济哉！”少选，风息。先
是使外国多赍金帛，贸举所无，崇敬囊橐，惟衾衣，东

老疾，纳忠谏定州号太子干运立惠恭王母满月夫
人金氏。〈唐代宗永泰元年〉两日并出，三星陨宫庭，相击，其光
如火。遣《金岩》聘日本。岩，庾信后裔也，性聪敏，少入唐
宿卫，间就师学阴阳家术而还。尝守良、康、汉三州，所
至尽心抚字。至是聘日本，其王欲留之，会唐使高鹤
林来，相见懽甚，以为大国所知，遣还金。庾信墓前风
忽起，至始祖陵，尘雾暗冥，不辨人物，若有哭泣悲叹
之声。王惧，致祭谢过，始立五庙。《味邹王》、大宗王、《文武
王》并祖祢为五庙，一年六祭。以《味邹王》为“金氏始祖”；
《大宗王》《文武王》平《丽济》有大功德，为不迁之主。

### 德宗建中四年干运死无子国人共立宰相金良相嗣

按《唐书德宗本纪》不载，　按《新罗本传》云云。

按《朝鲜史略》：“王幼冲嗣位，母后临朝。及壮，淫于声色，
巡游无度，纲纪紊乱，灾异屡见。伊餐、志贞因聚众作
乱。上大等金良相与伊餐、敬信举兵讨志贞，王与后
妃为乱兵所害，良相自立为王。”

### 贞元元年遣使册金良相袭封是年良相死金敬信袭王

按《唐书德宗本纪》不载。　按《新罗本传》：“贞元元年，遣
户部郎中盖埙持节命之。是年死，立良相从父弟敬
信袭王。”

按《朝鲜史略》：“宣德王讳良相，奈勿王十世孙。五年，王
薨，国人立敬信，是为元圣王。”讳敬信，奈勿王十二世
孙。〈唐德宗贞元二年〉大舍武鸟献《兵法》十五卷。花铃图二卷。
始定读书出身科。前次。但以射选人。至是改之。
贞元十四年。新罗王敬信薨。无子。立嫡孙俊邕
按《唐书德宗本纪》。不载。　按新罗本传云云。

“贞元十五年，遣使册新罗王俊邕。未至死，子重兴立。”
按《唐书德宗本纪》不载　按《新罗本传》：“贞元十五年，
遣司封郎中韦丹持册未至。俊邕死。丹还，子重兴立。
按《朝鲜史略》。”“十三年，王薨。遗命烧柩。太子俊邕立。是
为昭圣王。”讳俊邕，元圣王孙。〈唐贞元十五年〉时有金生，父母
微，不知世系，少能书，平生不攻他艺，好佛，隐居不仕，
年逾八十，犹操笔不休，隶、行、草皆入神。高丽洪灌入
宋，以金生行、草示翰林杨球、李革二人，曰：“天下除右
军，焉有妙笔如此哉！”赵孟𫖯跋金生《昌林寺碑》曰：“字
画深有典刑，虽唐人名刻，未能远过之。梁悦入唐宿
卫，德宗幸奉天，从难有功，帝授赞善”大夫。及还，王擢
用为《豆肹》小守。二年，王薨，太子《清明》立，是为《哀庄王》，
讳《清明》。〈后改重熙〉年十三，叔父彦昇摄政，以兵部令彦昇
为上大等，创伽倻山、海印寺。改五庙之制：“祖大王、高
祖明德王、曾祖元圣王、皇祖惠忠王、皇考昭圣王为
五庙，别立大宗王、文武王为二庙。”

### 顺宗永贞元年诏兵部郎中元季方赐新罗册命

按《唐书顺宗本纪》不载，　按《新罗本传》云云。

按《册府元龟》，“顺宗以贞元二十一年正月即位，三月，
立新罗嗣王金重熙为开府仪同三司、检校太尉、使
持节、大都督、鸡林州诸军事、鸡林州刺史、兼持节、充
宁海军使、上柱国，其母和氏为太妃，其妻朴氏为妃。
遣兵部郎中、兼御史大夫季方充使。”

按《朝鲜史略》，“帝遣使册王，封太后叔氏为太妃。妃，柰
勿王后，孙金胡叔女，嫌于同姓，以父名为氏。”

### 宪宗元和四年新罗遣使来谢册命

按《唐书宪宗本纪》不载。　按《新罗传》：永贞改元后三
年，使者金力奇来谢言“往岁册故主俊邕为王母申
太妃，妻淑妃，而俊邕不幸册，今留省中，臣请受以归。”
又为其宰相金彦昇金仲恭王之弟苏金添明丐门
戟，诏皆可。凡再朝贡。

元和六年。《新罗》臣《彦昇》弑王而自立。

按《唐书宪宗本纪》不载。　按《新罗本传》：“重熙七年死，
彦昇立，来告丧，命职方员外郎崔延吊，且命新王以
妻贞氏为妃。”

按《册府元龟》，“元和七年，以新罗王金重熙卒，立其相
金彦昇，遣使来告。诏以彦昇为开府仪同三司检校
太尉使持节大都督鸡林州诸军事兼持节充宁海
军使上柱国，封新罗国王。妻贞氏册为妃。仍令有司
准式，兼命职方员外郎摄御史中丞崔延充使。”
按《朝鲜史略》：“十年，兵部令彦昇弑王自立，是为宪德
王。讳”《彦昇》，《昭圣王》弟。〈唐元和六年〉王。命顺天将军《金雄元》
率甲兵二万，应帝征兵，助讨唐叛臣李师道、上大等。
忠恭坐政事堂，注拟请托。坌至，忠恭莫能举措，感疾
而退。医诊云：“病在心，须服龙齿汤。”遂杜门不接宾客。
侍郎禄真往见曰：“今公私爱憎，不得其正，取舍是非，
乱其心志，岂独害于国事？为之者亦病矣。若当官清
白，莅事恪恭，货贿请托不得行，黜陟予夺必以公，则
国家和平，虽谈笑自乐可也，又何区区于服饵，徒自
费日废事为哉！”忠恭谢医朝王曰：“臣闻禄真之言，同
于药石，岂止饮龙齿汤而已哉！”王悦，使告太子。太子
入贺，命牛岑太守白永，发汉山北诸州郡人一万，筑𬇙江长城三百里。熊川州都督宪昌举兵叛。宣德无
嗣，群臣欲立《周元》。因水涨不及渡。立《敬信》。《周元》退《溟
州》。《宪昌》乃叛。王遣《一吉餐》《张雄》讨之。《宪昌》自杀。子《梵
文》与《高达》山贼《寿神》攻北汉。《山州》都督《聪明》擒诛之。

### 文宗太和元年彦昇死子景徽立

按《唐书文宗本纪》不载。　按《新罗本传》：“长庆、宝历间
再遣使者来朝，留宿卫。彦昇死，子景徽立。”

按《朝鲜史略》，王薨，太子秀宗立，是为兴德王。讳秀宗，
改景徽。宪德弟王无嗣，以为太子。〈唐太和元年〉大廉自唐
还，得茶种来，命植《智异山》。以张保皋为清海镇大使。
保皋字弓福，入唐为徐州小将归，请镇清海，以镇中
国。寇钞人，王与卒万人镇之。赐孝子孙顺家一区，岁
给米五十石。顺，牟梁人，父没家贫，佣作养母。有小儿
夺母食，掘醉山北郊。埋儿得石钟，惊怪，将儿与钟还
悬。撞之，声闻王宫，有是命。以金阳为固城郡太守。寻
拜中原大尹武州都督。其祖宗基。父贞茹。皆为将相。
太和五年。以太子左谕德源寂册吊新罗如仪
按《唐书文宗本纪》。不载　按《新罗》本传云云。

按《册府元龟》：“太和五年，以新罗王金彦昇卒，诏其子
景徽为开府仪同三司、检校太尉，使持节鸡林州诸
军事，充鸡林州大都督、宁海军等使，仍赐上柱国，封
为新罗王；复封其母朴氏为太妃，妻贞氏为王妃，命
太子左谕德兼御史中丞源寂持节吊祭册立。”

### 开成元年新罗王薨无嗣其堂弟之子悌隆立

按：《唐书》本纪、列传皆不载。　按《朝鲜史略》：十一年，王
景徽薨，无嗣。其堂弟均贞及堂弟之子悌隆争立。金
阳与均贞子祐征等奉均贞为王，入积板宫，以族兵
宿卫。悌隆党金明等来围，阳突围潜出，均贞遇害。明
等立悌隆，是为僖康王。讳悌隆，元圣王孙。〈唐开成元年〉
《开成》四年，《新罗》臣《金明》弑其主《悌隆》而自立。《金阳》奉
《景徽》堂弟《均贞》之子《祐征》起兵讨《金明》，依《张保皋》，《保
皋》与《郑年》等佐之。明等伏诛，《祐征》立为王。

按《唐书文宗本纪》不载　按《新罗本传》：“开成初，遣子
义琮谢，愿留卫见听，明年遣之。五年，鸿胪寺籍质子
及学生岁满者一百五人，皆还之。”有张保皋、郑年者，
皆善斗战，工用枪。年复能没海履其地五十里，不噎
角，其勇健，保皋不及也。年以兄呼保皋，保皋以齿，年
以艺，常不相下，自其国皆来为武宁军小将。后保皋
归新罗，谒其王曰：“遍中国，以《新罗》人为奴婢，愿得镇
清海，使贼不得掠人西去。”清海，海路之要也。王与保
皋万人守之。自太和后，海上无鬻新罗人者。保皋既
贵于其国，年饥寒，客涟水。一日，谓戍主冯元规曰：“我
欲东归，乞食于张保皋。”元规曰：“若与保皋，所负何如，
奈何取死其手？”年曰：“饥寒死不如兵死快，况死故乡
邪！”年遂去。至谒保皋，饮之极欢。饮未卒，闻大臣杀其
王，国乱无主。保皋分兵五千人与年持，年泣曰：“非子
不能平祸难。”年至其国，诛反者，立王以报王。遂召保
皋为相，以年代守清海。会昌后，朝贡不复至。

按《朝鲜史略》：“僖康王三年，金明忠恭子弑王自立，金
阳奉祐征。祐征惧祸，往依张保皋，起兵清海镇，讨金
明。张保皋以兵五千，授其友郑年，年能行，水底五十
里不噎，与保皋角勇，保皋差不及，俱入唐为小将。保
皋还国镇清海。年失职饥寒，往依保皋。至是，保皋遣
往助之，阳等昼夜兼行，至达伐丘，明遣兵拒之，战大”
败。奔入月游宅。兵士追斩之。谥《闵哀》。立祐征。是为《神
武王》。《元圣王》孙。《均贞》之子。〈唐开成四年〉

开成五年，《新罗》王祐征薨，子庆膺立。

按《唐书》，不载。　按《朝鲜史略》，“神武王元年薨，太子庆
膺立，是为文圣王。”〈唐开成五年〉三日并出，杀海清镇太使
张保皋。先是，王闻保皋怨王不纳女，《神武王》约以保
皋女配子。至是，王欲纳之，群臣以“海岛人女，不宜纳”，
王从之，据镇叛。王遣刺客阎长杀之，罢镇，徙其人于
《碧骨郡》。侍中《金阳》卒。

### 宣宗大中十一年新罗王庆膺薨弟谊靖立

按《唐书》不载。　按《朝鲜史略》：“十八年，王薨，弟谊靖立，
是为宪安王。”〈唐大中十一年〉

### 懿宗咸通三年新罗王谊靖薨婿膺廉立按唐书不载 按朝鲜史略四年王薨无嗣婿膺廉立王尝宴群臣临海殿膺廉以王族与宴王欲试其

志问曰：“汝见异人乎？”曰：“尝见三人，一勋阀子弟而不
先人，一家富而被服不侈，一势荣而骄气不形。”王遂
以长女妻之，是为宁花大人。至是立为《景文王》。〈唐咸通三
年〉

### 僖宗乾符三年新罗王膺廉薨子晸立

按《唐书》不载。　按《朝鲜史略》：“十四年，王薨，太子晸立，
是为宪康王。”〈唐乾符三年〉王出游鹤城，即今《符山郡》。还至
海浦，忽云雾晦冥，迷失道路，祷于海神开霁，因名开
云浦。有异人《处容》者，奇形诡服，诣王前歌舞，从王入
京，又有四人诣驾前歌舞，其歌有“智理多，都都破”等
语，谓以智理国者多逃，而都邑将破，故歌以警之。时
人不知，反以为瑞。王燕群臣于《临海殿》，酒酣鼓琴，左右各进歌词。崔致远奉帝诏还自唐。致远，沙梁部人。
年十二随海舶入唐，寻师力学。至十八登第，为溧水
县尉，迁侍御史内供奉。高骈讨黄巢，辟为从事，其表
状书启，多出其手。黄巢见檄书，不觉下床，由是名振。
及东还，王留为侍读。致远欲展所蕴，而被疑忌不能
容，出为太山、富城等郡太守。真圣女主时，疏陈时务，
王喜，纳之以为餐。致远东还，值世乱，无复仕进意，自
放山水间。庆州南山、刚州冰山、陕州清源寺、“智异山”、
双溪寺、合浦县月影台，皆其游玩之所。挈家隐伽倻
山，与母兄浮图贤俊及定元师结为道友以终老。

### 光启元年新罗王晸薨弟晃立

按《唐书》不载　按《朝鲜史略》：“十二年，王薨。王性聪敏，
看书一览辄诵。弟晃立，是为定康王。”〈唐光启元年〉

### 文德元年新罗王晃薨女弟曼立

按《唐书》不载。　按《朝鲜史略》，二年王薨，无嗣，女弟曼
立，是为真圣女主，定康王之女弟。唐僖宗文德元年，
主素与魏弘通，弘死，潜引年少美丈夫私之，授以要
职。由是佞幸肆志，纪纲坏弛。时有人讥谤时政，榜于
路，主疑隐者王巨仁所为，命下狱，将诛之。巨仁愤怨，
作诗书狱壁，诗曰：“于公恸哭三年旱，邹衍含愁五月
霜。今我幽愁还似古，皇天无语但苍苍。”是夕，忽震雷
雨雹，主惧，释之。

### 昭宗光化元年新罗女王曼死子峣立

按《唐书》不载　按《朝鲜史略》，“孝恭王讳峣，宪康王庶
子，真圣封为太子，唐昭宗光化元年立。